b'\n_START_ARTICLE_\nIkebana\n_START_PARAGRAPH_\nIkebana (\xe7\x94\x9f\xe3\x81\x91\xe8\x8a\xb1, \xc2\xbb\xc5\xbeive\xc4\x8de cvetje\xc2\xab) je japonska umetnost aran\xc5\xbeiranja cvetja, znana tudi kot Kado\xc2\xa0(\xe8\x8f\xaf\xe9\x81\x93, \xc2\xbbpot cvetja\xc2\xab).\n_START_SECTION_\nIzvor\n_START_PARAGRAPH_\nTradicija sega v 7. stoletje, ko so na oltarjih v templjih darovali cvetje. Kasneje so cvetne aran\xc5\xbemaje postavljali v hi\xc5\xa1ne ni\xc5\xa1e tokonome. Vi\xc5\xa1ek popularnosti je tovrstna umetnost urejanja cvetja in rastlin  prvi\xc4\x8d imela v 16. stoletju, pod vplivom budisti\xc4\x8dnih mojstrov \xc4\x8dajnega obreda, od takrat pa le \xc5\xa1e nara\xc5\xa1\xc4\x8da, saj je danes na Japonskem in drugod preko 1.000 razli\xc4\x8dnih \xc5\xa1ol aran\xc5\xbeiranja._NEWLINE_Kado se \xc5\xa1teje za eno od treh klasi\xc4\x8dnih japonskih umetnosti uglajenosti, poleg umetnosti kodo (\xc2\xbbpot kadila/di\xc5\xa1av\xc2\xab) in \xc4\x8dado - japonskega \xc4\x8dajnega obreda.\n_START_SECTION_\nEtimologija\n_START_PARAGRAPH_\nIzraz \xc2\xbbikebana\xc2\xab\xc2\xa0je sestavljen iz japonskega glagola ikeru\xc2\xab (\xe7\x94\x9f\xe3\x81\x91\xe3\x82\x8b, \xc2\xbbohranjati \xc5\xbeivo, aran\xc5\xbeirati cvetje, \xc5\xbeiveti\xc2\xab) in hana (\xe8\x8a\xb1, \xc2\xbbro\xc5\xbea, cvet\xc2\xab). Mo\xc5\xbeni prevodi so \xc2\xbbdajanje \xc5\xbeivljenja cvetlicam\xc2\xab\xc2\xa0ali \xc2\xbbaran\xc5\xbeiranje cvetja\xc2\xab.\n_START_SECTION_\nZgodovina\n_START_PARAGRAPH_\nRastline imajo pomembno vlogo v domorodem japonskem \xc5\xa1intoizmu. Jori\xc5\xa1iro je predmet, ki privla\xc4\x8di svete du\xc5\xa1e. Zimzelene rastline so tradicionalno novoletno okrasje, ki postavljeno v parih pred hi\xc5\xa1o prikli\xc4\x8dejo du\xc5\xa1e prednikov (imenovane tudi kami) na \xc5\xbeetev.\n_START_SECTION_\nObdobje Hej\'an (794\xe2\x80\x931185)\n_START_PARAGRAPH_\nPre\xc5\xbeivljanje \xc4\x8dasa z opazovanjem in ob\xc4\x8dudovanjem cvetlic preko letnih \xc4\x8dasov se je med japonskim plemstvom uveljavilo \xc5\xbee precej zgodaj. Antologiji poezije Vaka, Man\'jo\xc5\xa1u in Konin Waka\xc5\xa1u iz obdobja Hej\'an (794-1185), sta vklju\xc4\x8devali mnoge pesmi s tematiko cvetja. V tem \xc4\x8dasu se je s Kitajske in Koreje raz\xc5\xa1iril budizem in pogosto je postalo darovanje cvetja na budisti\xc4\x8dnem oltarju. \xc4\x8ceprav je v Indiji, od koder budizem izhaja, najpogostej\xc5\xa1a uporaba lotosovega cveta, so na Japonskem uporabljali domorodno sezonsko cvetje. Medtem ko so na Kitajskem aran\xc5\xbeiranje u\xc4\x8dili budisti\xc4\x8dni sve\xc4\x8deniki, so na Japonsko predstavili samo najbolj osnovne elemente te umetnosti, ki dolgo \xc4\x8dasa ni imela pomena. \xc5\xa0lo je bolj za postavljanje ro\xc5\xbe v vaze brez sistema, nato pa predstavitev teh ro\xc5\xbe kot daritev v templjih in pred sveti\xc5\xa1\xc4\x8di prednikov. Prvi sistem urejanja se je imenoval \xc5\xa1in-no-hana (\xc2\xbbsredi\xc5\xa1\xc4\x8dno aran\xc5\xbeiranje cvetja\xc2\xab). Ve\xc4\x8dja veja bora ali ciprese je bila postavljena navpi\xc4\x8dno v sredino vaze, med tri ali pet sezonskih cvetlic. Tak\xc5\xa1ne, ve\xc4\x8dinoma simetri\xc4\x8dne postavitve, so se pojavile na japonskih verskih slikah 14. stoletja. \xc5\xa0lo je za prvi poskus opona\xc5\xa1anja naravne pokrajine. Ve\xc4\x8dja veja je predstavljala ozadje, cvetovi slive ali \xc4\x8de\xc5\xa1nje srednjo razdaljo, manj\xc5\xa1e cvetje pa ospredje. V obdobjih Kamakura in Nanboku-\xc4\x8do se je med drugim pojavila postavitev micu-gusoku. Razli\xc4\x8dni budisti\xc4\x8dni spisi se imenujejo po cvetlicah, npr. Kegon-kjo (\xc2\xbbsutra cvetnega venca\xc2\xab) in Hokke-kjo (\xc2\xbblotusova sutra\xc2\xab). Zvitek \xc4\x8cod\xc5\xbeu-d\xc5\xbeinbucu-giga (\xc2\xbbZvitek poskakujo\xc4\x8dih \xc5\xbeivali in ljudi\xc2\xab) prikazuje lotusov cvet, ki ga opica/menih poklanja pred \xc5\xbeabo, ki opona\xc5\xa1a Budo.\n_START_SECTION_\nObdobje Muroma\xc4\x8di\n_START_PARAGRAPH_\nZ razvojem arhitekturnega sloga \xc5\xa1o\'in-zukuri v obdobju Muroma\xc4\x8di so postali vise\xc4\x8di zvitki kakemono in posode primerni predmeti za postavitev v prostor o\xc5\xa1iita (\xe6\x8a\xbc\xe6\x9d\xbf \xc2\xbbpotisnjena deska\xc2\xab), ki je bil predhodnik ni\xc5\xa1e tokonoma in dvonivojskih polic \xc4\x8digajdana (\xe9\x81\x95\xe3\x81\x84\xe6\xa3\x9a). V tem prostoru so razstavili tudi cvetli\xc4\x8dne aran\xc5\xbemaje v vazah, ki so vplivale na notranji dizajn, ki je postal bolj enostaven in prefinjen. Ta slog dekoracije se je imenoval za\xc5\xa1iki kazari (\xe5\xba\xa7\xe6\x95\xb7\xe9\xa3\xbe). Niz treh ceremonialnih predmetov pri budisti\xc4\x8dnem oltarju, imenovanih Micu-gusoku, je vseboval sve\xc4\x8dnik, kadilnico in vazo z ro\xc5\xbeami, ki so bile aran\xc5\xbeirane v najstarej\xc5\xa1em slogu tatebana/tatehana (\xe7\xab\x8b\xe8\x8a\xb1, \xc2\xbbstoje\xc4\x8de cvetje\xc2\xab), kjer aran\xc5\xbema sestoji iz elementov \xc5\xa1in (ali motoki \xe6\x9c\xac\xe6\x9c\xa8 \xc2\xbbizvorno drevo\xc2\xab) in \xc5\xa1itakusa (\xe4\xb8\x8b\xe8\x8d\x89, \xc2\xbbpodrast\xc2\xab). Nedavne zgodovinske raziskave zdaj ka\xc5\xbeejo, da je bila praksa tatebana sinteza ve\xc4\x8d sistemov prepri\xc4\x8danj, vklju\xc4\x8dno z budisti\xc4\x8dnim, \xc5\xa1intoisti\xc4\x8dni jori\xc5\xa1iro pa je najverjetneje izvor japonskega prakticiranja ikebane, ki ga poznamo danes. Skupaj tvorita podlago za izvorno, zgolj japonsko izpeljavo izdelave ikebane.\n_START_SECTION_\nObdobje Sengoku (1336\xe2\x80\x931573)\n_START_PARAGRAPH_\nUmetnost se je razvijala zelo po\xc4\x8dasi in mnoge \xc5\xa1ole so nastajale \xc5\xa1ele proti koncu 15. stoletja po koncu obdobja dr\xc5\xbeavljanske vojne. Osmi \xc5\xa1ogun Jo\xc5\xa1imasa A\xc5\xa1ikaga (1436-1490) je bil pokrovitelj umetnosti in najve\xc4\x8dji spodbudnik slavnostnega \xc4\x8dajnega obreda \xc4\x8da-no-ju ter aran\xc5\xbeiranja ikebane. Jo\xc5\xa1imasa je na koncu celo abdiciral s prestola in se posvetil zgolj umetnosti. _NEWLINE_Re\xc4\x8deno je, da se cvetja, ponujenega ob prilo\xc5\xbenostih slavja in predstavljenega kot darilo bogovom, ne daruje ohlapno, ampak naj bi predstavljalo ustvarjal\xc4\x8dev \xc4\x8das in posve\xc4\x8dene misli. Potem so se za\xc4\x8dela formulirati tudi pravila.[2] _NEWLINE_Slavni slikar Soami, Jo\xc5\xa1imasov sodobnik, je zasnoval idejo predstavljanja treh elementov nebes, \xc4\x8dloveka in zemlje, iz katerih izvirajo principi dana\xc5\xa1njega aran\xc5\xbemaja ikebane. V Jo\xc5\xa1imasovem Templju srebrnega paviljona (Ginkaku-d\xc5\xbei) v Kjotu, za katerega bi lahko rekli, da sta se v njem razvijali umetnosti \xc4\x8dajnega obreda (\xc4\x8da-no-ju) in ceremonija kadila (ko-avase), je pri\xc5\xa1lo tudi do najve\xc4\x8djega razvoja ikebane.[2] _NEWLINE_Umetniki \xc5\xa1ole Kano, kot so Se\xc5\xa1\xc5\xa1u Tojo (1420-1506), Sesson, Kano Masanobu, Kano Motonobu (1476-1559) in \xc5\xa0ugecu iz 16. stoletja so bili ljubitelji narave, tako da so ikebano v tem obdobju razvili korak dlje od templjev in sobne okrasitve ter za\xc4\x8deli razmi\xc5\xa1ljati tudi o naravni lepoti v cvetnem aran\xc5\xbemaju. V tem \xc4\x8dasu se je ikebana imenovala rikka.[2] _NEWLINE_Ista doba je zasnovala \xc5\xa1e eno obliko, imenovano nagejrebana. Rikka in nagejrebana sta dve veji, na kateri se je razdelila ikebana. Popularnost teh slogov je med obema nihala ve\xc4\x8d stoletji. Na za\xc4\x8detku je bila rikka toga, formalna in bolj dekorativna, nagejrebana pa enostavnej\xc5\xa1a in bolj naravna.[2] _NEWLINE_\xc4\x8ceprav je postajala nagejrebana v \xc4\x8dasu kulture Higa\xc5\xa1ijama v 15. stoletju (za\xc4\x8detnik \xc5\xa1ogun Higa\xc5\xa1ijama A\xc5\xa1ikaga) bolj priljubljena, je bila rikka \xc5\xa1e vedno v ospredju. Nagejrebana je postala zares popularna \xc5\xa1ele v obdobju Momojama, pribli\xc5\xbeno sto let po Jo\xc5\xa1imasu A\xc5\xa1ikagi. V tem obdobju je tudi ceremonija \xc4\x8da-no-ju dosegla najvi\xc5\xa1ji razvoj in mo\xc4\x8dno vplivala na cvetli\xc4\x8dno umetnost. Kdor je prakticiral pitje \xc4\x8daja, je zelo verjetno sledil tudi ikebani.\n_START_SECTION_\nObdobje Azu\xc4\x8di-Momojama (1573\xe2\x80\x931603)\n_START_PARAGRAPH_\nPo dolgem boju za obstoj se je nagejrebana lo\xc4\x8dila od rikke in postala zelo popularna. Ljudje v 16. stoletju so jo pozdravili zaradi svobodnih linij in naravne lepote. Rikka je bolje predstavljala okus obdobja Higa\xc5\xa1ijama, nagejrebana pa okus obdobja Momojama. Rikka je v tem \xc4\x8dasu celo izgubljala na popularnosti, a je do\xc5\xbeivela \xc5\xa1e ve\xc4\x8dji razcvet v obdobju Edo (1603-1668), ko so jo o\xc5\xbeiveli. V obdobju Higa\xc5\xa1ijama je bila rikka zgolj kot okrasje v sobi ob slovesnih prilo\xc5\xbenostih, kasneje pa so jo videli kot fino umetnost in razvedrilo za vi\xc5\xa1je sloje._NEWLINE_Ikebana je v japonski kulturi bila vedno obravnavana kot dostojanstven dose\xc5\xbeek. Vsi najbolj slavni japonski generali so bili mojstri te umetnosti, saj je umirjala njihove misli in razjasnila odlo\xc4\x8ditve na bojnem polju. Samuraji, kot sta bila Hidejo\xc5\xa1i in Jo\xc5\xa1imasa, so dokaz, da je veda vojskovanja zdru\xc5\xbeljiva s kreativnostjo ustvarjanja ikebane.\n_START_SECTION_\nObdobje Edo\n_START_PARAGRAPH_\nRikka je dosegla vi\xc5\xa1ek popularnosti v obdobju Genroku (1688-1704), ki velja \xc5\xa1e danes za zlato dobo obdobja Edo._NEWLINE_Mnoga dela o ikebani so nastajala stoletja od obdobja Ken\'ej (1206-1207) do obdobja Sakoku (ko se je Japonska zaprla pred zunanjim svetom), temeljila pa so na Soamijevi ideji o treh elementih. Prva in ena pomembnej\xc5\xa1ih je bila Senden\xc5\xa1o iz za\xc4\x8detka obdobja Ken\'ej. Vse druge so imele manj vrednosti, saj je bilo v njih zapisanih bolj malo pravil, zaradi tega pa so dajale vtis, da \xc5\xbeelijo prej zadr\xc5\xbeati informacije kot jih deliti z u\xc4\x8denci ikebane. Uporabne so bile zaradi slik, po katerih se lahko spremlja napredovanje umetnosti. V obdobju Edo (17. stoletje) je bilo izdajanje knjig v razmahu in knjige o ikebani so si kar sledile. Izdali so tudi Senden\xc5\xa1o (\xe4\xbb\x99\xe4\xbc\x9d\xe6\x8a\x84), ki velja za najstarej\xc5\xa1i priro\xc4\x8dnik. Kavari Kaden Hi\xc5\xa1o (\xe6\x9b\xbf\xe8\x8a\xb1\xe4\xbc\x9d\xe7\xa7\x98\xe6\x9b\xb8) je nastal v 1. letu obdobje Kanbun (1661). Napisan je bil zelo pou\xc4\x8dno, s prosto podanimi pravili in principi. V obdobju Edo je bila to druga publikacija po Senden\xc5\xa1oju. \xc4\x8ceprav je besedilo po vsebini podobno komentarjem iz obdobja Muroma\xc4\x8di, so ilustracije kazale, kako u\xc5\xbeivati v Ta\xc4\x8dibani. Ta\xc4\x8dibana se je raz\xc5\xa1irila od menihov do samurajev in naprej na me\xc5\xa1\xc4\x8dane. Kokon Rikka-\xc5\xa1u (\xe5\x8f\xa4\xe4\xbb\x8a\xe7\xab\x8b\xe8\x8a\xb1\xe9\x9b\x86) je bilo najstarej\xc5\xa1e objavljeno delo o rikki iz 12. leta obdobja Kanbun (1672). Kokon Rikka-tajzen (\xe5\x8f\xa4\xe4\xbb\x8a\xe7\xab\x8b\xe8\x8a\xb1\xe5\xa4\xa7\xe5\x85\xa8), objavljen v 3. letu obdobja Tenna (1683) je bil najbolj znan priro\xc4\x8dnik za rikko. Rikka Imajo Sugata (\xe7\xab\x8b\xe8\x8f\xaf\xe6\x99\x82\xe5\x8b\xa2\xe7\xb2\xa7) je iz\xc5\xa1el v 5. letu obdobja D\xc5\xbeokjo (1688)._NEWLINE_V obdobju Ken\'ej je bila rikka enostavna in naravna, brez ekstremnih zavojev v aran\xc5\xbemaju, v obdobju Genroku (1688-1704) pa so postale linije zapletene, forma pa je dobila tudi vzorce. To je bil \xc4\x8das visoke elegance, saj so bile vse fine umetnosti visoko razvite, predvsem tiskanje vzorcev za tkanine in okrasje. Proti koncu 17. stoletja je Korin, slavni umetnik z lakom in ustvarjalec vrhunskih vzorcev, mo\xc4\x8dno vplival na ikebano. V tem \xc4\x8dasu je dajalo najbolj razveseljive in uglajene rezultate kombiniranje vzorcev ali dizajnov z linijami, ki so sledile naravni rasti rastlin._NEWLINE_Na koncu 17. stoletja je umetnost dosegla svoj vrhunec in najvi\xc5\xa1jo stopnjo popolnosti. \xc5\xa0e vedno pa so se ustvarjalci poslu\xc5\xbeevali nenaravnih vijug, kar je vodilo v ponovno o\xc5\xbeivitev nagejrebane. Do takrat se je naenkrat pou\xc4\x8deval samo ena veja ikebane, glede na tedanji okus, kasneje pa so obstajali rivalski u\xc4\x8ditelji obeh vej._NEWLINE_Slog rikka je dosegel svoj najve\xc4\x8dji razmah v obdobju Genroku, nato pa je za\xc4\x8dela po\xc4\x8dasi zamirati. Od padca rikke se je uveljavila nagejrebana, izvorna oblika  dana\xc5\xa1nje ikebane. Od takrat se tovrstni aran\xc5\xbemaji se ve\xc4\x8d ne imenujejo nagejrebana, ampak so prevzeli ime ikebana. V obdobju Tenmej (1781-1789) je nagejrebana oz. ikebana hitro napredovala, razvila se je velika lepota linije. Predstavniki umetnosti niso samo \xc5\xa1tudirali narave, ampak so opa\xc5\xbeanja kombinirali z znanjem rikke, kar je ikebano pripeljalo v popolno stanje razvoja. Po obdobju Tenmej se je naj\xc4\x8distej\xc5\xa1i in najbolj\xc5\xa1i okus za ikebano za\xc4\x8del izgubljati, pojavila se je formalna in umetna oblika aran\xc5\xbemaja. To je dana\xc5\xa1nja oblika, ki sledi pravilu/modelu nebes, \xc4\x8dloveka in zemlje._NEWLINE_Najbolj priljubljene \xc5\xa1ole danes, Ikenobo, En\xc5\xa1u-rju, Mi\xc5\xa1o-rju, idr., se dr\xc5\xbeijo teh pravil, v Tokiu in Kjotu pa so tudi mnogi mojstri ikebane, ki u\xc4\x8dijo preprostej\xc5\xa1e oblike Ko-rju in Ko-\xc5\xa0in-rju iz obdobij  Genroku in Tenmej.\n_START_SECTION_\nIkebana International\n_START_PARAGRAPH_\nV Tokiju je bila leta 1956 ustanovljeno mednarodno zdru\xc5\xbeenje ljubiteljev ikebane, znano pod imenom \xc2\xbbIkebana International\xc2\xab, katerega \xc4\x8dastna predsednica je bila princesa Takamado. Naloga tega zdru\xc5\xbeenja je pospe\xc5\xa1evati in kultivirati ikebano na Japonskem in po svetu, povezovati med seboj mojstre, u\xc4\x8ditelje in u\xc4\x8dence ikebane, ter s tem \xc5\xa1iriti lepoto, harmonijo in mir.\n_START_SECTION_\nPrivr\xc5\xbeenci\n_START_PARAGRAPH_\nPrivr\xc5\xbeenci sloga\xc2\xa0kado, od u\xc4\x8dencev do u\xc4\x8diteljev, so znani kot kadoka (\xe8\x8f\xaf\xe9\x81\x93\xe5\xae\xb6). U\xc4\x8ditelj umetnosti kado\xc2\xa0se imenuje sensei\xc2\xa0(\xe5\x85\x88\xe7\x94\x9f).\xc2\xa0Izraz prihaja iz \xc2\xbbsen\xc2\xab\xc2\xa0ali \xc2\xbbsaki\xc2\xab\xc2\xa0(pred) in \xc2\xbbsei\xc2\xab\xc2\xa0(\xc5\xbeivljenje), to je tisti, ki je pred teboj, predhodnik. Pomembnej\xc5\xa1i Japonci, ki danes prakticirajo ikebano, so D\xc5\xbeun\'i\xc4\x8di Kakizaki, Moki\xc4\x8di Okada in Juki Cud\xc5\xbei. Slednji je marca 2015 predaval na TEDx dogodku v \xc5\xa0imizu, kjer je pojasnjeval razmerje med ikebano\xc2\xa0in lepoto.\n_START_SECTION_\nTeorija\n_START_PARAGRAPH_\nKer so pri\xc5\xa1li cvetli\xc4\x8dni aran\xc5\xbemaji na Japonsko s Kitajske z budizmom, so bili prevzeti skupaj s kitajsko in budisti\xc4\x8dno filozofijo. Podlaga celotnega aran\xc5\xbeiranja je budisti\xc4\x8dna \xc5\xbeelja po ohranjanju \xc5\xbeivljenja, iz \xc4\x8desar sledi tudi veliko pravil, ki nadzorujejo obliko vaze, ki morajo pomagati pri podalj\xc5\xa1evanju \xc5\xbeivljenja. \xc4\x8ce ne bi ta \xc5\xbeelja prevladovala pri vseh darovanjih cvetlic, ohranjanju in za\xc5\xa1\xc4\x8ditnim sredstvom najbr\xc5\xbe ne bi posve\xc4\x8dali toliko pozornosti._NEWLINE_Ideja dobre in zle sre\xc4\x8de vlada tako izbiri materialov kot obliki aran\xc5\xbemaja. Koncept hanakotoba (\xe8\x8a\xb1\xe8\xa8\x80\xe8\x91\x89) je japonska oblika \xc2\xbbgovorice cvetlic\xc2\xab. V tej praksi se pripi\xc5\xa1e rastlinam glede na barvo cvetov psiholo\xc5\xa1ke u\xc4\x8dinke in dejanja, ki se ubesedijo iz vtisov narave, prisotnosti trnov, z vi\xc5\xa1ino visokih rastlin, cvetlicami in venci cvetlic preko raznolikih tipov. Ti naj bi posredovali \xc4\x8dustva, brez potrebe po uporabi besed. Barva nekaterih cvetov naj bi prina\xc5\xa1ala nesre\xc4\x8do. Rde\xc4\x8di cvetovi se ne uporabljajo na pogrebih, neza\xc5\xbeeleni pa so tudi zaradi povezave s plameni ognja. Liho \xc5\xa1tevilo cvetov prina\xc5\xa1a sre\xc4\x8do, sodo pa se ne uporablja. Z uporabo lihega \xc5\xa1tevila cvetov se izognemo simetriji in ravnovesju, ki se redko pojavljata v naravi, z gledi\xc5\xa1\xc4\x8da japonske kulture pa nista za\xc5\xbeeleni v nobeni umetnosti._NEWLINE_Ikebana se na japonskem pojmuje kot disciplinirana umetni\xc5\xa1ka oblika, saj pri aran\xc5\xbeiranju ne gre samo za enostavno polaganje cvetlic v posodo, ampak za zdru\xc5\xbeevanje narave in \xc4\x8dlove\xc5\xa1kega. V nasprotju z idejo ve\xc4\x8dbarvnega aran\xc5\xbemaja cvetov se ve\xc4\x8dkrat poudarja tudi druge dele rastline, kot je steblo in listi, osredoto\xc4\x8denje pa je na obliki, liniji in formi. \xc4\x8ceprav je ikebana izraz ustvarjalnosti, njeno formo narekujejo nekatera pravila. Umetnikov namen se ka\xc5\xbee preko barvnih kombinacij, lahkotnih linij in impliciranega pomena._NEWLINE_Druga pogosta, a ne izklju\xc4\x8dna lastnost ikebane, je uporaba minimalizma. V nekaterih aran\xc5\xbemajih je uporabljeno samo minimalno \xc5\xa1tevilo cvetov, razpr\xc5\xa1enih med stebla in liste. Oblika nekaterih temelji na raznostrani\xc4\x8dnem trikotniku, katerega glavne to\xc4\x8dke, navadno veje, predstavljajo nebesa, \xc4\x8dloveka in zemljo ali pa sonce, luno in zemljo. Uporaba le-teh je omejena na nekatere \xc5\xa1ole in ni pogosta v tradicionalnih. Vidna izjema je slog rikka, ki sledi drugim predpisom. Posoda je lahko klju\xc4\x8dni element postavitve, zato so v uporabi zelo raznolike zasnove in materiali. V nekaterih \xc5\xa1olah je posoda samo kontejner za vodo in je podrejena aran\xc5\xbemaju._NEWLINE_Upo\xc5\xa1tevanje vaze kot kaj ve\xc4\x8d kot zalogovnik vode je izvirni japonski na\xc4\x8din razmi\xc5\xa1ljanja. Razmi\xc5\xa1ljajo tudi o gladini, ki jo vedno razka\xc5\xbeejo kot povr\xc5\xa1ino zemlje, iz katere raste aran\xc5\xbema. To pripomore k u\xc4\x8dinku, da raste rastlina kar se da podobno naravnim razmeram._NEWLINE_Pozornost je potrebno posvetiti tudi letnemu \xc4\x8dasu, v katerem se aran\xc5\xbema sestavlja. V marcu na japonskem prevladujejo mo\xc4\x8dni vetrovi, zato so vijuge vej pod vtisom tak\xc5\xa1nih razmer. Poleti se Japonci veselijo nizkih, \xc5\xa1irokih posod, kjer je razgaljena voda, kar naredi  ve\xc4\x8dji u\xc4\x8dinek sve\xc5\xbeega in hladnej\xc5\xa1ega aran\xc5\xbemaja kot v pokon\xc4\x8dni vazi._NEWLINE_Ni prilo\xc5\xbenosti, ki ne bi mogla biti nakazana z na\xc4\x8dinom aran\xc5\xbeiranja. Morda se zdi \xc4\x8dudno, da na\xc5\xa1 odhod od doma napoveduje nenavadna postavitev ro\xc5\xbe, a postavitve ikebane lahko naznanijo na stotine razli\xc4\x8dnih dogodkov. Tako je veliko japonskih pesnikov je vrbove dolge veje povezalo z dolgim \xc5\xbeivljenjem, sre\xc4\x8dnim zakonom, ipd., zato pogosto uporabljajo za mnoga praznovanja in so prva izbira ob slovesu, saj dol\xc5\xbeina veje obljublja varno vrnitev iz najdalj\xc5\xa1e poti, posebej \xc4\x8de je veja oblikovana v popolni krog._NEWLINE_Ob vselitvi je primerno belo cvetje, saj nakazuje na vodo, ki pogasi ogenj. Ogenj v japonski kulturi predstavlja ve\xc4\x8dno gro\xc5\xbenjo, saj je tradicionalna japonska  hi\xc5\xa1a, razen stre\xc5\xa1ne kritine, navadno grajena iz vnetljivih materialov. Rde\xc4\x8de cvetje, ki je povezano z ognjem, se ob tak\xc5\xa1nih prilo\xc5\xbenostih ne uporablja. Ob dedovanju so primerne zimzelene rastline, krizanteme ali kakr\xc5\xa1nokoli drugo trajno cvetje, saj sporo\xc4\x8dajo, da bo bogastvo ali imetje ostalo za vedno._NEWLINE_Obstajajo aran\xc5\xbemaji, primerni za tako za vesele kot \xc5\xbealostne dogodke. Ob smrti je primerno belo cvetje z mrtvimi listi in vejami, ki  izra\xc5\xbeajo mir.  Cvetje za darilo naj bo \xc5\xa1e s popki, da lahko prejemnik ob\xc4\x8duduje njihovo odpiranje, kar je precej v nasprotju z zahodnja\xc5\xa1kimi vidiki, da mora vse zapustiti cvetli\xc4\x8darja \xc5\xbee v popolnem stanju._NEWLINE_Duhovni vidik umetnosti kado je zelo pomemben izdelovalcu. Nekateri menijo, da je pri aran\xc5\xbeiranju ikebane potrebna ti\xc5\xa1ina, drugi pa ne. Je \xc4\x8das, ko se ob\xc4\x8duduje stvari iz narave, ki jih ve\xc4\x8dina ljudi spregleda zaradi hitrega na\xc4\x8dina \xc5\xbeivljenja. Japonski ustvarjalci ikeban verjamejo, da postane\xc5\xa1 bolj potrpe\xc5\xbeljiv in sprejemajo\xc4\x8d za razlike, ne samo v naravi, ampak na splo\xc5\xa1no. Kado lahko navdu\xc5\xa1i poistovetenje z lepoto v vseh umetni\xc5\xa1kih oblikah. Je tudi \xc4\x8das, ko je \xc4\x8dlovek povezan z naravo, kar nudi sprostitev za um, telo in duha.\n_START_SECTION_\nPosoda\n_START_PARAGRAPH_\nPosode, uporabljane pri aran\xc5\xbeiranju cvetja, so v veliko raznolikih zasnovah. Tradicionalno so smatrali, da niso lepe zgolj po obliki, materialu in dizajnu, ampak da hkrati ustrezajo uporabi in da bo cvetlica polo\xc5\xbeena v ustreznega, narejenega posebej za neko vrsto cvetlice._NEWLINE_Japonci \xc5\xbeelijo z obliko vaze dose\xc4\x8di dalj\xc5\xa1e \xc5\xbeivljenje cvetlice. Zaradi tega razloga so odprtine pogosto \xc5\xa1iroke, saj verjamejo, da je kisik, ki vstopi v vazo, za rastlino enako pomemben kot tisti, ki je raztopljen v vodi, zato ostane voda sladka dlje \xc4\x8dasa._NEWLINE_Obstaja veliko idej, povezanih s posodami. Vise\xc4\x8de vaze so posledica razmi\xc5\xa1ljanja, da cvetja od cenjenega prijatelja nikoli ne polo\xc5\xbeimo tako, da bomo nanje gledali zvi\xc5\xa1ka, zato jih obesimo vi\xc5\xa1je. Pri vise\xc4\x8dih vazah iz bambusa naj bi velika, okrogla oblika na vrhu predstavljala Luno, luknja za \xc5\xbeebelj pa zvezdo (glej skice spodaj). Odprtini pod vrhom se re\xc4\x8de fukumuki, "veter, ki veje \xc4\x8dez prostor"._NEWLINE_Poleg raznolike oblike omogo\xc4\x8dajo nizke, ploske vaze, bolj pogoste poleti kot pozimi, aran\xc5\xbeiranje gomoljastih in vodnih rastlin v naravnem polo\xc5\xbeaju._NEWLINE_Najpogostej\xc5\xa1e barve so pasteli, zelo popularne pa so tudi bronaste vaze. Japoncem se zdi barva brona blizu zemlji, zato poudari lepoto cvetlic. Bambus je priljubljen zaradi enostavnih linij in nevtralne barve, kar naredi o\xc4\x8darljivo vazo. Zunaj Japonske je zaradi bolj suhega podnebja uporaba bambusa neprakti\xc4\x8dna, saj lahko razpoka. Ko\xc5\xa1are iz bambusovega trsti\xc4\x8dja dajejo zaradi mehkega rjavega odtenka lep kontrast barvilom cvetlic, primerne so za vsako podnebje._NEWLINE__NEWLINE_Spregledati ne smemo niti majhne vise\xc4\x8de vaze, ki jo najdemo v preprostih, prijetnih domovih - nenavadna korenina, ki jo brez stro\xc5\xa1kov poberemo in oblikujemo v posodo, ki lahko dr\xc5\xbei posamezno cvetlico ali ovijalko. Tak\xc5\xa1ne vaze ustvarimo brez napora in najdemo skoraj kjerkoli.'